### Beslutning

Godkendt idet punkt G i deklarationen (bilag 3) udgår.

### Sagsfremstilling

## Resume og sagens baggrund

I fortsættelse af Kommunalbestyrelsen beslutning af den 25. juni 2025 vedr. vederlagsfri overdragelse af ejendommen [adresse] Kalundborg til Støtteforeningen for Ungemiljøet i Kalundborg, fremsættes sag til beslutning om salg af ejendommen på de i sagen angivne vilkår.

## Indstillinger

Direktøren indstiller,

1. at aftaledokumenterne tiltrædes.
2. at udgifter til berigtigelse m.m. af sagen medtages over de kvartalsvise opfølgninger.
3. at budgettet tilrettes året efter overdragelsen.

## Behandling

Direktionen, Økonomiudvalget, Kommunalbestyrelsen.

## Sagsfremstilling

Administrationen fremlægger vederlagsfri overdragelsesaftale, jf. bilag 1, på ejendommen beliggende [adresse], Kalundborg, jf. bilag 2, til Kommunalbestyrelsen godkendelse. Der er tale om en konstruktion, som ud over overdragelsesaftalen/købsaftalen indeholder dels en erhvervslejekontrakt, som regulerer forholdet vedr. de arealer, som kommunen fortsat skal råde over til foreningsbrug og dels indeholder en deklaration (sikringsakt), da der handles på særlige vilkår (vederlagsfrit). Overdragelsen sker den 1. januar 2026.

Ejendommen:
Ejendommen der er beliggende centralt i Kalundborg by, er ifølge BBR opført i 1939 og har et samlet erhvervsareal 1.011 m2 med et tilhørende grundareal på på 807 m2. Ejendommen er ikke særskilt vurderet og vil skulle udstykkes i forbindelse med handlen, idet det tilstødende parkeringsareal forbliver i kommunalt regi. Ejendommen er vurderet af erhvervsmægler til at have en markedspris på 1,75 mio. kr. og under iagttagelse af den samlede konstruktion, herunder den vederlagsfrie leje.

Handel på særlige vilkår (under markedspris):
Administrationen har tidligere vurderet, at der kan handles på særlige vilkår og Kalundborg Kommune kan således sælge ejendommen til Støtteforeningen for Ungemiljøet i Kalundborg vederlagsfrit, ligesom salget vil være undtaget for reglerne om offentligt udbud.

I forbindelse med et salg på særlige vilkår, er Kalundborg Kommune forpligtet til at sikre sig mod forskellige fremtidige scenarier, herunder f.eks. at ejendommen anvendes til andre formål eller f.eks. sælges til anden side. Til brug for denne sikringsakt tinglyses en deklaration, som administrationen har ladet udarbejde, jf. bilag 3. Der er generelt tale om standardvilkår, idet administrationen dog har indarbejdet et vilkår om, at kommunen har en ret (ikke pligt) til at kræve ejendommen vederlagsfrit tilbageskødet, såfremt støtteforeningen ikke opnår de nødvendige fondsmidler til finansiering af ejendommens drift og/eller udvikling inden for en periode på tre 3 år fra overdragelsesdatoen.

Forholdet er ligeledes indarbejdet i overdragelsesaftalen.

Sikring af eksisterende brugere/foreninger:
Med henblik på at sikre de eksisterende brugere/foreninger i ejendommen en fortsat anvendelse på uændrede vilkår, indgår det som et vilkår i overdragelsesaftalen, at der indgås en erhvervslejekontrakt, hvorefter støtteforeningen skal stille dele af ejendommen til rådighed vederlagsfrit for Kalundborg Kommune til brug for foreningsaktiviteter.

Administrationen har udarbejdet erhvervslejekontrakten, jf. bilag 4, hvor de nærmere vilkår er beskrevet, herunder bl.a. at kommunen bevarer råderetten over de lokaler, som i dag stilles til rådighed for skiftende foreninger, hvoraf et lokale kan bookes via foreningsportalen og indtil andet aftales. Ligeledes er de foreninger, som har en fast aftale med kommunen om brug af lokaler sikret fremadrettet gennem ordlyden i erhvervslejekontrakten, da råderetten over et lokale(r) tidligst overgår til støtteforeningen, når en forening ikke længere måtte ønske, at anvende det pågældende lokale(r). Såfremt lejearealerne, som følge af foranstående måtte blive mindre, gælder erhvervsaftalen fortsat for den resterende del af lejemålet. Forholdet er ligeledes indarbejdet i overdragelsesaftalen.

Efter kommunalbestyrelsesmødet i juni, har der været løbende dialog med brugerne af huset for at sikre at bekymringer og usikkerheder ifm. overdragelsessagen kunne adresseres samt sikre at alle havde samme relevante viden. Der har blandt andet været afholdt et dialogmøde mellem alle brugere af huset, Støtteforeningen for ungehuset og Kalundborg Kommune, som har hjulpet med at afklare misforståelser og sikre aftaler om dialog og samarbejde fremadrettet. Der er ligeledes i oktober afholdt første "husråd". Således har det været en prioritet både for Kalundborg Kommune og Støtteforeningen, at sikre inddragelse af de nuværende brugere af huset samt skabe tryghed for at overdragelse som politisk besluttet ikke ændrer ved foreningens mulighed for at bruge huset på det grundlag der er aftalt ved overdragelsen.

Efter evt. politisk beslutning om overdragelse vil Kalundborg Kommune sikre en konsekvensrettelse i de nuværende brugsaftaler for foreningerne, der benytter huset. Brugsaftalerne skal desuden sikre at foreningerne har tydelige rammer for den service og vedligehold, selvom huset overdrages til Støtteforeningen.

Således er det forsat Kalundborg Kommune som foreningerne indgår aftale og drøfter evt. ønsker til ændringer med. Kalundborg Kommune står ligeledes for drift og den indvendige vedligeholdelse af de to nederste etager i huset.

Økonomi:
*Anlæg:*
Det fremgår af overdragelsesaftalen, at kommunen afholder alle udgifter i forbindelse med handlen, herunder udgifter til den matrikulære sag, berigtigelse m.m. Støtteforeningen afholder dog selv udgifter til eventuelle egne rådgivere. Udgiften medtages over de kvartalsvise opfølgninger på køb- og salgsområdet.

*Drift:*
Det fremgår af erhvervslejeaftalen, at der ikke betales leje for arealerne som kommunen råder over.

Kommunen afholder ifølge erhvervslejeaftalen udgifter til den indvendige vedligeholdelse af de lejede arealer og afholder ligeledes en forholdsmæssigt andel af de samlede forbrugsafhængige forhold, herunder vand, varme, el m.m. Herudover afholder kommunen en forholdsmæssigt andel i ejendommens fællesudgifter, herunder bl.a. forsikring, skatter, drift af fælles udenomsarealer, renholdelse af fællesareal (trapper, vinduer m.m.).

Udgifterne er ikke opgjort ved fremsættelse af sagen og foreslås tilrettet budgettet i forhold til de faktiske afholdte udgifter fra året efter overdragelsen og frem.

## Økonomiske konsekvenser

Anlægsudgifter i forbindelse med handlen, herunder udgifter til den matrikulære sag, berigtigelse medtages over de kvartalsvise opfølgninger på køb- og salgsområdet.

Driftsudgifterne tilrettes det administrative budget fra år 2027 og frem.

[adresse] bemærkninger er indarbejdet i sagen.

### Sagens forløb

10/11/2025 Direktionen
Anbefales.

Afbud: Georg Hermansen

19/11/2025 Økonomiudvalget
Anbefales.

Afbud: Frede Lund